ΟΔΗΓΙΑ ΤΟΥ ΣΥΜΒΟΥΛΙΟΥ της 19ης Ιουλίου 1968 περί θεσπίσεως ομοιομόρφων διατάξεων περί της ατελούς εισαγωγής καυσίμων που περιέχονται στη δεξαμενή καυσίμων των εμπορικών οχημάτων

ΤΟ ΣΥΜΒΟΥΛΙΟ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,

Έχοντας υπόψη :

τη συνθήκη περί ιδρύσεως της Ευρωπαϊκής Οικονομικής Κοινότητος, και ιδίως τα άρθρα 75 και 99,

την απόφαση του Συμβουλίου(1) της 13ης Μαΐου 1965 περί εναρμονίσεως ορισμένων διατάξεων που επηρεάζουν τον ανταγωνισμό στον τομέα των σιδηροδρομικών, οδικών, και εσωτερικών πλωτών μεταφορών, και ιδίως το άρθρο 1β),

την πρόταση της Επιτροπής,

τη γνώμη της Συνελεύσεως(2),

τη γνώμη της Οικονομικής και Κοινωνικής Επιτροπής(3),

Εκτιμώντας :

ότι η καθιέρωση κοινής πολιτικής μεταφορών επιβάλλει τη θέσπιση κοινών κανόνων για τις διεθνείς μεταφορές προς ή από την επικράτεια Κράτους μέλους, ή μέσω της επικράτειας ενός ή περισσοτέρων Κρατών μελών-

ότι η θέσπιση αυτών των κοινών κανόνων πρέπει επίσης να περιλαμβάνει τον καθορισμό ομοιομόρφων διατάξεων για την ατελή εισαγωγή καυσίμων που περιέχονται στη δεξαμενή καυσίμων των εμπορικών οχημάτων-

ότι προκειμένου να εναρμονισθούν οι συνθήκες του ανταγωνισμού μεταξύ των μεταφορέων στα διάφορα Κράτη μέλη πρέπει :

- να καθορισθεί επακριβώς η ελάχιστη ατελώς εισαγομένη ποσότητα καυσίμων, καθώς και οι προϋποθέσεις ατελούς εισαγωγής προσθέτων ποσοτήτων καυσίμων,

- οι διατάξεις που εφαρμόζονται σε ένα Κράτος μέλος σχετικά με την ατελή εισαγωγή καυσίμων πρέπει να είναι ίδιες, ανεξάρτητα από το Κράτος μέλος στο οποίο το όχημα είναι εγγεγραμμένο-

ότι για να αποφευχθούν καταχρήσεις της ατελούς εισαγωγής καυσίμων, πρέπει να καθιερωθούν ειδικές διατάξεις για τις παραμεθόριες ζώνες,

ΕΞΕΔΩΣΕ ΤΗΝ ΠΑΡΟΥΣΑ ΟΔΗΓΙΑ :

Άρθρο 1

Τα Κράτη μέλη, κατ' εφαρμογή της παρούσας Οδηγίας, καθιερώνουν ενιαίες διατάξεις για την ατελή εισαγωγή καυσίμων που περιέχονται στη δεξαμενή καυσίμων των εμπορικών οχημάτων, τα οποία είναι εγγεγραμμένα σε ένα Κράτος μέλος και διακινούνται μέσω κοινών συνόρων μεταξύ Κρατών μελών.

Άρθρο 2

Κατά την έννοια της παρούσας Οδηγίας ως "εμπορικό όχημα" νοείται κάθε οδικό μηχανοκίνητο όχημα, το οποίο όσον αφορά την κατασκευή και τον εξοπλισμό του είναι κατάλληλο και προορίζεται για τη μεταφορά με ή χωρίς πληρωμή :

α) περισσοτέρων από εννέα άτομα, συμπεριλαμβανομένου του οδηγού-

β) εμπορευμάτων.

Άρθρο 3

1. Τα Κράτη μέλη επιτρέπουν από 1ης Φεβρουαρίου 1969 το αργότερο, την ατελή εισαγωγή καυσίμων σε ποσότητα πενήντα λίτρων.

2. Στα πλαίσια κάθε σημαντικής προσεγγίσεως των εθνικών συστημάτων φορολογίας καυσίμου ντήζελ, το Συμβούλιο ομοφώνως και κατόπιν προτάσεως της Επιτροπής, καθορίζει επακριβώς την ποσότητα καυσίμων την οποία τα Κράτη μέλη θα δέχονται να εισάγεται ατελώς πέραν της ποσότητος που καθορίζεται στην παράγραφο 1.

Το Συμβούλιο ακολουθώντας την ίδια διαδικασία, αποφασίζει για την ατελή εισαγωγή όλων των ποσοτήτων καυσίμων που περιέχονται στις κανονικές δεξαμενές καυσίμων των εμπορικών οχημάτων, εφόσον θα έχουν ήδη σημαντικά μειωθεί οι διαφορές στα φορολογικά συστήματα που αναφέρονται ανωτέρω.

3. Κάθε Κράτος μέλος δύναται να δεχθεί την ατελή εισαγωγή ποσοτήτων καυσίμων πέραν εκείνων που εισάγονται ατελώς σύμφωνα με τις διατάξεις των παραγράφων 1 και 2.

4. Οι ποσότητες καυσίμων, οι οποίες καθορίζονται από κάθε Κράτος μέλος, σύμφωνα με τις ανωτέρω παραγράφους, είναι οι ίδιες για κάθε όχημα ανεξάρτητα από το Κράτος μέλος, στο οποίο είναι εγγεγραμμένο το όχημα αυτό.

Άρθρο 4

Τα μέτρα που υιοθετούνται από κάθε Κράτος μέλος, κατ' εφαρμογή της παρούσας Οδηγίας, δεν πρέπει σε καμμιά περίπτωση να είναι λιγώτερο ευνοϊκά από τα μέτρα που εφαρμόζει το Κράτος αυτό για εμπορικά οχήματα που είναι εγγεγραμμένα σε τρίτες χώρες και διέρχονται από κοινά μεταξύ Κρατών μελών σύνορα.

Άρθρο 5

1. Κάθε Κράτος μέλος δύναται, κατόπιν διαβουλεύσεων με την Επιτροπή να περιορίσει τις ποσότητες που εισάγονται ατελώς σύμφωνα με το άρθρο 3 παράγραφος 2, από εμπορικά οχήματα που εκτελούν διεθνείς μεταφορές εντός της παραμεθορίου ζώνης του και σε βάθος που δεν υπερβαίνει τα είκοσι πέντε χιλιόμετρα σε ευθεία γραμμή.

2. Οι ποσότητες καυσίμων που καθορίζονται από ένα Κράτος μέλος, σύμφωνα με την παράγραφο 1, είναι οι ίδιες για κάθε εμπορικό όχημα ανεξάρτητα από το Κράτος μέλος, στο οποίο αυτό είναι εγγεγραμμένο.

Άρθρο 6

Τα Κράτη μέλη ενημερώνουν την Επιτροπή για τα μέτρα που έλαβαν για την εφαρμογή της παρούσας Οδηγίας.

Άρθρο 7

Η παρούσα οδηγία απευθύνεται στα Κράτη μέλη.

Έγινε στις Βρυξέλλες, στις 19 Ιουλίου 1968.

Για το Συμβούλιο

Ο Πρόεδρος

O. J. SCALFARO

(1) ΕΕ αριθ. 88 της 24. 5. 1965, σ. 1500/65.

(2) ΕΕ αριθ. 28 της 17. 2. 1967, σ. 459/67.

(3) ΕΕ αριθ. 42 της 7. 3. 1967, σ. 618/67.